Ya kera na’urar cajin waya mai amfani da bokitin ruwa
Wani matashi Augustine Otuokwa Ogar, mai kimanin shekaru 32 haifaffen kauyen Wula da ke karamar Hukumar Boki a jihar Cross Riber, a farkon shekarar nan ne ya kera wata na’ura da ke dumama tsirrai tana dauke da karfin wutar lantarki 200 Mega Watts, daga bisani kuma ya samu nasarar kera wata na’urar cajin wayar tafi da gidanka.
Augustine Otuokwa Ogar, ya kammala karatun digirinsa a jami’ar Kalaba ‘Unibersity of Calabar (UNICAL)’, a fannin lantarki da fasahar kwamfuta, sabuwar fasahar da ya fitar ita ce, na’urar cajin wayar tafi da gidanka mai anfani bokitin ruwa.
Augustine, ya bayyana wa manema labarai yadda na’urar ke aiki inda ya ce, na’urar na da karfin wutar lantarki 20 watts (20W) da zai iya daukar wayoyi idan an cika tankin da ruwa kamar bokiti daya, ya ce, na’urar na da tankokin biyu na katako, akwai na sama da kuma na kasa don hada ruwan biyu akwai abin tura ruwan sama, fitar ruwan da karfi wannan zai samar da wutar lantarkin mai karfi dake juyawa ruwan, sannan akwai injaktan mota da aka hada da shi wanda ya ke taimakawa wurin turo ruwan daga sama zuwa kasa, hakan zai sa a samu bukatar da ake so.
Ogar, ya kara da cewa, yadda na’urar ke aiki tare da wadannan tankokin katako biyu shi ne, haduwar da ruwan za su yi tsakanin tankin sama da na kasa, idan ba bu ruwa a tankin da zai bada damar ruwan ya fita zuwa wani bangare don samun zafi, toh sai a juya altaneton zafin shi zai samar da karfin wutar lantarkin kuma zai bada damar turo ruwan da taimakon karamin injin tura ruwa, sai ya tura ruwan zuwa tankin farkon saboda tankin na dauke da tankoki biyu ne sama da kasa, sakamakon ilimin binciken fasahar ba zan bayyana komai ba.
Wannan na’urar na aiki ne ba tare da wani nau’in wutar lantarki ba, don haka na bayyana yadda na’urar ke aiki a zahiri, a lokacin da aka kunna na’urar za ta samar da karfin wutar lantarki da ya kai 20 watts (20W) kuma shi ke karawa injaktan karfin juyawa.